google/wiki40b huggingface dataset:
Óscar Romero

Erkebiskop og frigjøringsteolog

Før han ble erkebiskop var Romero teologisk konservativ. Hans utnevnelse ble derfor ønsket velkommen av det daværende regimet i El Salvador, men møtt med skuffelse blant mer radikale prester som fryktet at han ville motarbeide deres frigjøringsteologi og engasjement for de fattige. Undertrykkelsen og menneskerettsbruddene han ble vitne til som erkebiskop førte imidlertid til at Romero selv ble en sterk talsmann for en ikke-voldelig form for frigjøringsteologi. Drapet på jesuittpresten og Romeros venn Rutilio Grande 12. mars 1977, var en avgjørende opplevelse og et vendepunkt for Romero. Fra da av brukte han sin posisjon, uten hensyn til egen sikkerhet, til å ta uttrykkelig til motmæle mot den sosiale uretten, fattigdommen, drapene og torturen som fant sted i landet.
Romero ble etterhvert også lagt merke til internasjonalt. Han ble nominert til Nobels fredspris i 1979 og utnevnt til æresdoktor ved Katholieke Universiteit Leuven i februar 1980. På turen til Europa for å motta æresdoktoratet møtte han pave Johannes Paul II, og uttrykte sin bekymring for situasjonen i El Salvador. I februar 1980 skrev Romero også brev til USAs president Jimmy Carter og advarte mot følgene av USAs militære støtte til regimet i El Salvador.

Romeros død

Romero ble skutt og drept 24. mars 1980 mens han sto for alteret og forrettet nattverd under en messe i et lite kapell i San Salvador. Dagen før hadde han holdt en preken der han oppfordret salvadoranske soldater, som kristne, til å adlyde Guds ordrer framfor menneskers, og slutte å utføre regimets undertrykkelse og menneskerettsbrudd. Det antas at Romeros drapsmenn var medlemmer av salvadoranske dødsskvadroner, inkludert to med utdanning fra den USA-drevne School of the Americas, og at de handlet på ordre fra det salvadoranske forsvaret. Dette ble støttet i 1993 av en offisiell FN-rapport, som identifiserte mannen som beordret drapet som major Roberto D'Aubuisson – den senere grunnleggeren av Alianza Republicana Nacionalista (ARENA).

Helligkåringsprosess

I 1997 startet en prosess for å helligkåre Romero, og han fikk tittelen Guds tjener. Prosessen pågår fortsatt. Av enkelte regnes Romero allerede som en uoffisiell skytshelgen for Amerika og El Salvador, og salvadoranske katolikker omtaler ham ofte som «San Romero». Han blir også æret av andre kirkesamfunn, blant annet har Den engelske kirke gitt ham en egen dag i sin liturgiske kalender og, sammen med ni andre martyrer fra det tjuende århundre, en statue over Westminster Abbeys vest-dør.
3. februar 2015 ble det meldt at han var anerkjent som martyr og at han ville bli saligkåret «om noen måneder». Dette ble senere fastsatt til 23. mai 2015.
Statens Administration

Statens Administration er et forvaltningsorgan under Finansministeriet i Danmark som ble opprettet 20. januar 2011 gjennom en utspaltning fra Økonomistyrelsen.
Organet har til formål å hjelpe med effektivisering og optimering av administrative oppgaver i statlig administasjon.
Statens Administration har ca. 350 ansatte.
Asker Fotball Kvinner

Historie

Laget ble etablert i 1975 og hadde Harald Ramsfjell som første trener. dominerte både krets- og regionsfotballen, og  vant sitt første norgesmesterskap i 1984, i sin første finale. De vant sølv igjen i 1985, både i Norgesmesterskapet og finalerunden i fotball. Fra den nasjonale 1. divisjon i 1987 var Asker med blant de dominerende lagene. Det første året kom Asker på tredjeplass, men siden vant Asker ligaen to år på rad. 
I 1990 vant de cupen og fikk sølv i serien. I 1991 vant de begge ("The Double"). Cupseieren over IL Sandviken med 8–0 er den største noensinne.  I 1992 vant Asker serien nok en gang, den fjerde seieren på seks år, men tapte cupfinalen mot Setskog/Høland.
I 1993 ble det bronse i serien og sølv i cupen, den dårligste sesong siden 1987. Det ble noe verre i 1994, da Asker ikke kom til cupfinalen, på tross av at de greide en sølv i serien. 1995 ble Askers første, og eneste, år uten medalje, med en 4.-plass i serien. Deretter gikk Asker gradene; 4.-plassen ble fulgt opp med en 3.-plass i 1996, en andreplass i 1997 og en overlegen førsteplass i 1998. Asker vant alle kampene sine det året. Også i 1999 vant Asker, om enn ikke så overlegent.
Overgangen til Toppserien ble vanskeligere. Asker begynte bra med cupgull i 2000, og sølv i serien. I 2001 fikk Asker en mindre imponerende 4.-plass, men det ble sølv i cupen. Imidlertid gikk det dårligere i serien. I 2002 ble det riktignok sølv, men i 2003 ble det bronse, i 2004 ble det fjerdeplass igjen før det i 2005 ble en 7.-plass, den dårligste plasseringen i serien. 
Asker maktet ikke å oppfylle de økonomiske betingelsene for fornyet toppseriekontrakt, og  ble tvangsnedflyttet. Merkelig nok vant Asker cupfinalen i 2005, etter et annus horribilis. Asker rykket imidlertid rett opp med svært solid poengsum i 2006, og de lyktes samtidig å komme til cupfinalen som andre førstedivisjonslag i kvinnefotballens historie (etter Medkila IL). Det var et nytt og bedre Asker-lag som viste seg frem i 2007. De var med i toppen helt til slutten, og endte på tredjeplass tre poeng bak Røa, og tre mål bak Kolbotn. I cupen ble det tap i finalen mot Kolbotn. 
Asker var igjen blant favorittene i 2008, men fikk problemer særlig fordi toppscoreren Melissa Wiik og den lovende Bettina Jevne ble skadet; Wiik i noen måneder, Jevne i resten av sesongen. Også etter at Wiik kom tilbake, slet Asker med å finne formen, og de rotet bort en nesten sikker sølvmedalje ved å tape borte mot da middelhavsfarere Arna-Bjørnar og Fløya IF. Til slutt greide imidlertid Asker å ro iland en bronsemedalje.
I 2008, etter endt serie, ble det klart at Askers topplag ble overtatt av Stabæk, og fikk spille på Stabæks gamle stadion Nadderud. Askers andrelag, som i 2008 kvalifiserte seg til 2. divisjon, tok over som Asker. Laget mistet flere spillere til Linderud-Grei Toppfotball, og var i 2010 i andredivisjon.
Trollmannssjakk

Trollmannssjakk er en type sjakk spilt i Harry Potter-bøkene. Der er trollmennenes form for sjakk en form hvor spillerne kun sier posisjonene til brikkene og de flytter på seg uten at noen rører dem. Hermine Grang mener at brikkene er utrolig barbariske fordi de bokstavelig talt knuser hverandre. I den første boken, Harry Potter og de vises stein, spiller Harry, Ronny og Hermine kjempe-trollmannssjakk (under Ronnys kommando) for å komme fram til de vises stein på den andre siden. Mange hekser og trollmenn har oppdaget at brikkene ikke vil høre på dem eller diskuterer spillernes dårlige trekk.
Svømming under Europalekene 2015 – 400 meter medley kvinner

Svømming under Europalekene 2015 - 400 meter medley kvinner i Baku.
Critters 2

Critters 2: The Main Course er en sci-fi-komedie og skrekkfilm fra 1988 med Terrence Mann, Don Keith Opper og Scott Grimes. Den ble regissert av Mick Garris og skrevet av David Twohy og Mick Garris.
Dette er den andre av i alt fire i denne filmserien. Den første kom i 1986 og den siste i 1992.
Lianshan (Huludao)

Lianshan (kinesisk: 连山区; pinyin: Liánshān Qū) er et bydistrikt i provinsen Liaoning i Folkerepublikken Kina. Det ligger i byprefekturet Huludao.

Samferdsel

Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
Jonsvollskvartalet

Innhold

Bygget rommer kontorlandskaper, møterom, stillerom, auditorium, undervisningsrom, kantine med kjøkken, tekniske rom og parkeringsanlegg for 24 biler. Bygget er dimensjonert for 700 kontorarbeidsplasser i bygget, for Sparebanken Vest og datterselskaper. Auditoriet har cirka 100 sitteplasser, og kantinen rommer 300 personer .

Eiere

Bygget eies av "Jonsvollskvartalet AS" hvor orginalt  eierfordelingen var Trond Mohn-selskapet Meteva AS (24%), Trond Mohn Stiftelse (12%), Bera AS (27%, Magne Roar Sangolt og Mats Sangolt og Ineiken AS (3%, Ingolf A Eikenes Johansen) ,  men i april 2019 ble det annonsert at Sparebanken Vest kjøper ut de andre eierne og eier hele bygget selv .

Rivingen i 2007

2. april 2007 ble det siste av de store trehusene fra 1700-tallet i Jonsvollkvartalet jevnet med jorden . Raseringen av Jonsvollkvartalet skjedde etter protester og Velforeningene på Nøstet, Verftet og Klosteret prøvde å stopp rivingen. I juni 2005 holdt 10–15 personer et av husene okkupert i fem døgn og måtte til slutt fjernes av politiet, hvoretter huset natten etter igjen ble okkupert.

Eldre historie

Jonsvollskvartalet har navnet sitt fra det tidligere Jonsklosteret, som lå i området Strandgaten - Tårnplassen. Det som i dag kalles Engen ble opprinnelig kalt Jonsvollene etter Jonsklosteret som hadde beitemarker i området. Engen/Jonsvollene fungerte også som kampvoll under borgerkrigene på 1100-tallet.
Selve Jonsvollsgaten ble etablert i 1875 og fasadene nye bygg vendte seg da med fasaden mot gaten. I 1944 ble deler av Jonsvollskvartalet bombet og mange bygg jevnet med jorden. Nye moderne bygg i 8 etasjer ble reist mot Komediebakken.Bergen og området rundt Nøstet og Jonsvollskvartalet har lang tradisjon for kulturliv, og Vestlandets kulturliv har i over 200 år hatt forankring nettopp rundt Nøstebukten. På 1800-tallet lå både Komediehuset (Det Gamle Teater) og Ekserserhuset her .
G. E. M. Anscombe

Bakgrunn

G. E. M. Anscombe var datter av Gertrude Elizabeth Anscombe og Allen Wells Anscombe, og ble født i Limerick der hennes far da var postert under den irske uavhengighetskrig som offiser i Royal Welch Fusiliers.
Elizabeth Anscombe studerte ved St Hugh's College ved University of Oxford. Hun varen heftig motstander av Storbritannias inntreden i annen verdenskrig, trass i familiens militære tradisjoner. En av hennes brødre skulle også kjempe som soldat under krigen.

Filosof

Hun tok sin akademiske grad i 1941. Under sitt første år som undergraduate konverterte hun til katolisismen.
Hun giftet seg med den likeledes betydningsfulle filosofen og konvertitten Peter Geach, og begynte så å studere ved Cambridge University, der hun ble Wittgensteins student og nære medarbeider. Hun fikk tjeneste ved Oxford, och var fra 1970 professor i filosofi ved Cambridge. På denne tid var hun blitt mest kjent foralmenheten som forsvarer av den katolske lære, og åpen kritiker av Oxfords beslutning i 1956 å hedre den amerikanske president Harry S. Truman et æresdoktorat; det gjandlt hans atombombinger av Hiroshima og Nagasaki (hun kalte ham massemorder). Hun markerte seg også som abortmotstander, og som motstander av kunstig prevensjon. To ganger ble hun arrestert for sin aktivisme.
Som filosof har Anscombe utmyntet begrepene konsekventialisme og «brute facts»; det sistnevnte fikk betydning for John Searle og has talehandlingsteori. Hun regnes som representant for hva som senere skulle kalles analytisk thomisme.
Mario López

Karriere

Hans første rolle var i en alder av 11 år, da han spilte trommis og danser på Kids Incorporated i 1984. López er en flink trommis, og i flere av rollene sine spiller han instrumentet. López ble kjendis tidlig på 1990-tallet, da han fikk rollen som A.C. Slater i den populære situasjonskomedien Saved by the Bell fra TV. López' rollefigur var en atletisk elev ved en high school. 
Etter sin opptreden på Saved by the Bell, samt seriens spin-off-serier, har López hatt en karriere som vert i flere forskjellige game show på TV. Han har også hatt en av hovedrollene i TV-serien Pacific Blue.
I mars 2006 ble han med i rollebesetningen til såpeoperaen Glamour, der han fikk rollen som Christian Ramirez. López fikk ikke utvidet kontrakten sin fra 18. juli samme året, men han kan allikevel returnere til serien med jevne mellomrom.
Lopez er programleder for America's Best Dance Crew.
Tertiær

Tertiær har vært betegnelsen for den geologiske perioden mellom kritt og kvartær. I dag brukes ikke lengre begrepet tertiær, men paleogen og neogen. Av dette utgjør paleogen tiden fra 65–23 millioner år siden, mens neogen følger derpå og strekker seg fram til for 2,588 millioner år siden.
Tertiærperioden er tiden etter dinosaurenes utdøing, med framveksten av pattedyr, fugler og en meget stor variasjon av blomsterplanter inklusive gress.

Historie

Navnet tertiær ble skapt på 1700-tallet av Giovanni Arduino, som mente at jordas historie omfattet fire perioder, der tertiær var den tredje og kvartær den fjerde.

Geologi på 17- og 1800-tallet

Fram til framveskten av moderne geologisk kartlegging på begynnelsen av 1800-tallet ble stein klassifisert i tre hovedtyper: Primære eller primitive magmatiske- og metamorfe bergarter, sekundære sedimentære bergarter og tertiære mer løse sedimenter. Primære bergarter som gneis og granitt inneholder aldri fossiler og ble antatt å ha forbindelse med dannelsen av selve planeten før levende organismer kom til. Sekundære bergarter inneholdt ofte fossiler, men aldri av mennesker eller våre husdyr som hest og ku, og ble tolket som bergarter dannet etter at livet var oppstått, men før Adam og ble derfor av ot til omtalt som «Pre-Adamittisk». De tertiære lagene med sedimenter innholdt dyr og planter som likner dem som finnes i dag og var etter datidens syn dannet etter hendelsene i Skapelsesberetning og utgjorde den «Adamittiske periode». De store lagete med grus og sand (dannet under og etter Istiden) som finnes en del steder i Europa ble sett på som et resultat av Syndefloden, og skillet mellom tertiær og kvartær ble sett på som skillet mellom den gamle adamittiske verden og vår tid.
Etter hvert som kartlegging av berglagene på første halvdel av 1800-tallet gav et mer nyansert bilde av den geologiske historien ble den sekundære perioden splittet opp i epokene i paleozoikum og mesozoikum slik vi kjenner dem fra den moderne geologiske tidsskalaen. Grensen mellom mesozoikum og tertiær ble markert med et tydelig overgang fra et dyreliv preget av gigantiske krypdyr (svaneøgler, flyveøgler og dinosaurer) til en preget av pattedyr. Overgangen mellom tertiær og kvartær var mer uklar, men var kjennetegnet med at dyr som likner dagens fauna dykket opp.

Oppsplitting av tertiær

I 2004 bestemte Den internasjonale kommisjonen for stratigrafi at inndelingen av jordens nytid i tertiær og kvartær skulle erstattes med en inndeling i paleogen og neogen. De to epokene i kvartær, pleistocen og holocen, skulle inngå i neogen. Grunnen til å gi opp kvartær som periode, var at starttidspunktet ikke kunne defineres klart.
I 2009 bestemte Den internasjonale stratigrafiske kommisjon at kvartær igjen skulle regnes som en egen periode og at grensa mellom neogen (pliocen) og kvartær (pleistocen) skulle settes ved 2,588 millioner år siden og ikke ved 1,805 millioner år, som tidligere ble brukt. Den tidligere grensa var satt ut fra tidspunktet da kaldtvannsmuslinger første gang dukket opp i Middelhavet, mens den nye grensa stemmer bedre med tidspunktet for de første omfattende isdannelsene på den nordlige halvkule.
Arken kulturhus

Arken kulturhus er et kulturhus som ligger i Vestregt. 11 i Lillesand. Kulturhuset inneholder kafeen «Den siste Glæde», lekeplass og et galleri i kjelleren. I bakgården og i uthuset arrangeres det dukketeater og kulturarrangementer. I 2007 gjennomførte huset et forprosjekt for å se på muligheten av å etablere en temapark for religiøst liv og kultur, dette resulterte i Sakral Festival. Kulturhuset her egen plateproduksjon med navnet Arken Studio og har gitt ut over 50 CD produksjoner. Daglig leder ved huset er Ivar Skippervold.
Giuliano Tadeo Aranda

Karriere

Giuliano Tadeo Aranda startet sin profesjonelle karriere i Palmeiras i 1992. Han har også spilt for Coritiba, Verdy Kawasaki, Badajoz, Grêmio, Botafogo og Gamba Osaka.
West Burton kraftverk

West Burton kraftverk er et varmekraftverk i Nottinghamshire i det sentrale Storbritannia, ved elva Trent. Det har en installert produksjonskapasitet på 1 972 MW med kullbrenning, fordelt på 4 blokker på ca. 500 MW hver. Dessuten tas det ut en effekt på 1.270 MW fra gassbrenning. Det er gjennomført store investeringer i tiltak som reduserer utslippene fra anlegget.
Brenselkilden er kull. Anlegget ble utbygd omkring årene 1965–1968, og videre utvidet til gassdrift fram til 2010. Operatør er selskapet EDF Energy plc. Det er kalksteinbasert renseanlegg som gir biproduksjon av gips.
Utslippet av CO₂ er 8,9 millioner tonn i 2007. De totale CO₂-utslippene i 2008 var ca. 9 651 000 tonn.
Beverlysundet

Beverlysundet er et sund på nordvestsiden av Nordaustlandet på Svalbard, mellom Chermsideøya (med Nordkapp) og Lapponiahalvøya helt i nord på Gustav V Land. Sundet munner ut i Nordenskiöldbukta fra nordvest, og på andre siden av Chermsideøya løper Nordkappsundet.
Sundet er 10 kilometer lang. Fjellene langs sundet er relativt bratte og høye i sør, inntil drøyt 400 meter.
Området inngår i Nordaust-Svalbard naturreservat.
Aigle Azur

Historie

Selskapet blei danna etter andre verdenskrig, da private aktører fikk tillatelse til å drive passasjertrafikk i lufta. Sylvain Floirat sto bak selskapet, som blei etablert i april 1946. Flyflåten besto innledningsvis av Junkers Ju 52. Selskapet fikk kontrakt på å fly skolelærere tilbake fra ferie i Tunisia. Flyginger til andre land i Nord-Afrika kom til.
I 1947 starta Aigle Azur også med innenriksruter. Tyske fly blei erstatta av amerikansk overskuddsmateriell. Slik kom Douglas DC-3 i bruk. I 1948 utvida selskapet for å nå Libanon og Senegal, og samme år blei datterselskapet Aigle Azur Extrême-Orient oppretta i Indokina. Etter det blei det ruter til Saigon og Hanoi i Vietnam.
Etter å ha overtatt to andre flyselskap i 1950, skaffe Aigle Azur seg flere DC-3-maskiner og Curtiss C-46 Commando til flyfrakt. Med tanke på rutene til Indokina skaffa selskapet seg året etter fem Boeing 307 Stratoliner. Stratolinerne gjorde det også mulig for Aigle Azur å utvide rutenettet i Afrika, slik at selskapet i 1954 begynte å fly til Abidjan, Brazzaville, Dakar, Douala og Antananarivo. I 1955 blei selskapet tvunget til å selge flyparken til Union Aéromaritime de Transport (UAT).
Floirat starta opp igjen flyvirksomheten med Lucas Aviation i 1970. Med navnet Lucas Air Transport dreiv det charterflyginger og ei fast rute mellom Deauville i Normandie og Gatwick sør for London i England. Flyselskapet skifta seinere navn til Lucas Aigle Azur.
I 2001 blei eierskapet overtatt av GoFast Group, som seinere skifta navn til Weaving Group. Da hadde selskapet to Boeing 737-200. Flyginger til Algerie blei nå et nytt innsatsområde. I 2006 kom Portugal inn på rutekartet og i 2007 Mali.
Den kinesiske HNA Group skaffa seg en eierandel på 48 % i 2012 og i 2016 fikk Lu Azur S.A. en eierandel på 20 %.
Selskapet gikk konkurs i 2019..

Ruter

Sommersesongen 2018 fløy Aigle Azur til mange reisemål i Algerie, til Mali, Senegal og Libanon, samt Portugal, Tyskland, Russland og Brasil.

Flyflåte

Aigle Azur disponerte en flyflåte som bestod av Airbus A319, Airbus A320 og Airbus A330.
Jonathan Safran Foer

Biografi

Foer ble født i Washington, DC og har studert filosofi og litteratur på Princeton University.  Tidig fikk han et stort antall priser og stipendier for sitt forfatterskap. Han har publisert noveller og andre tekster i Paris Review, Conjunctions, The New York Times og The New Yorker. 
En reise til Ukraina i 1999, dit han dro for å forske i sin farfars liv, ble begynnelsen til hans debutromanen Alt blir klart og betydelig. Boken fikk mange priser, blant annet National Jewish Book Award og Guardian First Book Award. Alt blir klart og betydelig ble filmatisert, regissert av Liev Schreiber med Elijah Wood i hovedrollen.
I sin andre roman, Ekstremt høyt og utrolig nært (2005, på norsk 2006), bruker Foer terrorhandlingene i New York den 11. september 2001 til å fortelle historien om den 9 år gamle Oskar Schell.
Foer er vegetarianer.
Carnidae

Utseende

Ganske små (1,0 – 2,4 mm), svarte fluer. Hodet er stort og rundt med store, runde fasettøyne. Ved innerkanten av hvert fasettøye sitter det to utoverrettede børster øverst og to innoverrettede børster under disse. I pannen har de en tydelig trekant med spissen pekende framover, avgrenset av en opphøyet list. De tre punktøynene (ocelli) sitter ved bakkanten av denne trekanten, det er et par utoverrettede børster mellom punktøynene og et par rette, parallelle børster rett bak dem. Antennen er av vanlig fluetype, tre-leddet, det tredje leddet er avrundet og bærer en ganske kort, hårete antennebørste (arista). Ved underkanten av hodet sitter det en rekke på 4-5 omtrent like kraftige børster, ingen av dem utmerker seg som en særlig kraftig kinnbørste (vibrissa).
Brystet (thorax) er mer eller mindre skinnende med kraftige børster. Beina er slanke med noen rekker av lange hår på lårene (femorae), men ellers uten kraftige børster. Vingene er ganske store, avrundede. Vingefremkanten (costa) er brutt på to steder, og vingene har ingen tverr-årer i den ytre halvdelen. Bakkroppen er sylindrisk, hannens ytre kjønnsorganer synes som en blank kapsel, hunnen har et tydelig eggleggingsrør. Larvene er slanke, av vanlig maggot-type, tilspisset i hodeenden. Det bakerste segmentet har et par åndehull (spirakler) som sitter festet på krok-formede vorter.

Levevis

De voksne fluene finnes ofte på åtsel, møkk eller annet råtnende materiale men kan også besøke blomster. Noen arter i slekten Meoneura finnes ofte på kuruker. En del arter synes være knyttet til fuglereir. Arten Carnus hemiapterus lever i ulike slags fuglereir som ligger i hule trær eller fritt i busker og trær. Larvene lever av dødt organisk materiale (matrester, hud- og fjærrester o.l.) i reiret, forpupper seg om høsten og overvintrer som pupper i det gamle reiret. De voksne fluene klekkes om våren og flyr ut på leting etter et nytt fuglereir. Når de har funnet et reir, lever de på de rugende fuglene eller på deres reirunger. Vingene brekker av, og fluene klynger seg til fuglenes fjær. De lever for det meste av fjær- og hudrester men suger også blod.

Kilder

Papp, L. 1998. Family Carnidae. I: Papp, L. og Darvas, B. (red.): Contributions to a Manual of Palaearctic Diptera. 3: 211-217. Science Herald, Budapest.
Nettressursen Fauna Europaea, utbredelsesdatabase for europeiske dyr.
Xionghuangjiu

Realgar-vin eller xionghuang-vin (kinesisk: 雄黃酒, xiónghuángjiǔ) er en kinesisk alkoholholdig drikk som består av kinesisk kornvin (huangjiu, «gul vin») tilsatt realgarpulver, et gul-orange arsenisk sulfidmineral (As₄S₄). Den drikkes tradisjonelt under dragebåtfesten som faller om sommeren.
Realgar regnes som en tradisjonell kinesisk medisin (xiónghuáng 雄黃); den anses å kroppslig helsestyrkende virkning. Stoffet benyttes imidlertid mest som ry pesticid, især som insektmiddel mot mygg. 
Ettersom det dreier seg om et giftstoff, pleier man ikke å la barn smake av vinen.
Realgarvin kan kjøpes ferdigblandet, men blir ofte hjemmelaget med gul vin og mineralpulver av realgar kjøpt på apoteker, markeder eller fra gatehandlere. En vanlig resept foreslår 50 til 100 gram realgarpulver år liter vin, som så får hvile i flere timer ved romstemperatur. 
Bruken under dragefesten er senere blitt knyttet opp mot festlighetene til minne om dikteren og statsmannen Qu Yuan (340–278 f.Kr.) som tok livet av seg selv i protest ved å drukne seg i en elv.  For legenden forteller at folk hastet i vei med sine båter for å berge ham, ellel i det minste hans kropp fra å bli spist av fisker. Blant dem var en lege som tømte realgar i elven for å forgifte fiskene, og en vanndrage kom til overflaten og ble straks drept av båtsmennene.